Title: ข้อกำหนด ก.อ. ออกตามความในพระราชบัญญัติระเบียบข้าราชการฝ่ายอัยการ พ.ศ. 2503 ว่าด้วยหลักสูตรและวิธีการสอบคัดเลือกเป็นอัยการผู้ช่วย

ข้อกำหนด ก

ข้อกำหนด ก.อ.
ออกตามความในพระราชบัญญัติระเบียบข้าราชการ
ฝ่ายอัยการ พ.ศ. ๒๕๐๓
ว่าด้วยหลักสูตรและวิธีการสอบคัดเลือกเป็นอัยการผู้ช่วย[๑]

อาศัยอำนาจตามความในมาตรา ๒๔
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ ก.อ.
กำหนดหลักสูตรและวิธีการสอบคัดเลือก เพื่อบรรจุเป็นข้าราชการอัยการในตำแหน่งอัยการผู้ช่วยไว้
ดังต่อไปนี้

ข้อ ๑ 
ลักษณะวิชาที่กำหนดให้สอบ คือ กฎหมายแพ่งและพาณิชย์ กฎหมายอาญา
กฎหมายวิธีพิจารณาความแพ่ง กฎหมายวิธีพิจารณาความอาญา กฎหมายลักษณะพยานพระธรรมนูญศาลยุติธรรม
กฎหมายว่าด้วยพนักงานอัยการ และภาษาอังกฤษ

ข้อ ๒  ก.อ.
จะได้แต่งตั้งคณะกรรมการสอบคัดเลือกขึ้นชุดหนึ่ง ประกอบด้วยประธานกรรมการและกรรมการตามจำนวนที่เห็นสมควร

ข้อ ๓ 
ให้มีทั้งการสอบเขียนและการสอบปากเปล่า

ข้อ ๔ 
การสอบเขียนมี ๓ วัน คือ
ก. กฎหมายแพ่งและพาณิชย์ กฎหมายอาญา และกฎหมายว่าด้วยพนักงานอัยการ
จำนวนข้อสอบรวม ๑๐ ข้อ เวลา ๔ ชั่วโมง คะแนนเต็ม ๑๐๐
ข. กฎหมายวิธีพิจารณาความแพ่ง กฎหมายวิธีพิจารณาความอาญา
พระธรรมนูญศาลยุติธรรม และกฎหมายลักษณะพยาน จำนวนข้อสอบรวม ๑๐ ข้อ เวลา ๔ ชั่วโมง คะแนนเต็ม
๑๐๐
ค. ภาษาอังกฤษ จำนวนข้อสอบสุดแต่คณะกรรมการสอบคัดเลือกเห็นสมควรเวลา
๒ ชั่วโมง คะแนนเต็ม ๒๐

ข้อ ๕ 
การสอบปากเปล่าให้กระทำโดยวิธีถามผู้สอบเรียงตัวในลักษณะวิชาดังกล่าวในข้อ
๑ ตามแต่กรรมการจะเห็นสมควร กำหนดเวลาคนละไม่เกิน ๑๕ นาที คะแนนเต็ม ๑๐๐

ข้อ ๖ 
การออกข้อสอบและวิธีการตรวจ ให้เป็นไปตามที่ประธานกรรมการสอบคัดเลือกจะได้กำหนด

ข้อ ๗ 
ผู้สอบต้องได้คะแนนสอบเขียนไม่ต่ำกว่าร้อยละ ๕๐ ของคะแนนสอบเขียนทั้งหมด
จึงจะมีสิทธิเข้าสอบปากเปล่า และต้องได้คะแนนสอบเขียนกับสอบปากเปล่ารวมกันไม่น้อยกว่าร้อยละ
๖๐ ของคะแนนทั้งสองอย่างรวมกัน จึงจะถือว่าเป็นผู้สอบคัดเลือกได้

ข้อ ๘  ก.อ.
จะได้กำหนดเวลายื่นใบสมัครสอบ สถานที่และวันสอบเขียน และประกาศให้ทราบล่วงหน้าก่อนวันเริ่มสอบอย่างน้อย
๑๕ วัน ส่วนวันสอบปากเปล่าให้คณะกรรมการสอบคัดเลือกเป็นผู้กำหนด

ข้อ ๙ 
ผู้สมัครสอบต้องยื่นใบสมัครตามแบบของ ก.อ. ต่อเจ้าหน้าที่ ณ สถานที่และวันเวลาตามที่จะได้กำหนดไว้

ข้อ ๑๐ 
เมื่อได้มีการสอบคัดเลือกเสร็จแล้ว ก.อ. จะได้ประกาศรายชื่อผู้สอบคัดเลือกได้โดยแยกประเภทเป็นบัญชีผู้สอบคัดเลือกตามมาตรา
๒๔ และบัญชีผู้สอบคัดเลือกตามมาตรา ๖๘ เรียงตามลำดับคะแนนไว้ ณ กรมอัยการ

ให้ไว้ ณ วันที่ ๑๗ เมษายน พ.ศ. ๒๕๐๔
พลเอก ป.  จารุเสถียร
ประธาน ก.อ.

ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๗ พฤศจิกายน ๒๕๕๓

[๑] ราชกิจจานุเบกษา
เล่ม ๗๘/ตอนที่ ๓๖/หน้า ๔๔๘/๒๕ เมษายน ๒๕๐๔